Parque Natural d'a Sierra y as Foces de Guara

O **Parque Natural d'a Sierra y as Foces de Guara** ye un parque natural d'a provincia de Uesca (Aragón) creyato en 1990. Tien 47.450 hectarias alto u baixo, antimás d'una zona de protección arredol con atras 33.775 hectarias. Ye trestallato administrativament entre os municipios d'Abiego, Adauesca, L'Aínsa-Sobrarbe, Alquezra, Arguis, Barcabo, Biarche, Boltanya, Candarenas, Casbas de Uesca, Colungo, Uesca, Loporzano, Nueno y Samianigo. L'altaria d'o parque va dende os 430 m en a ripera d'o río Alcanadre dica os 2.077 m d'o tozal de Guara.

A suya naturaleza ye de caracter karstico, con a-saber-los tozals, espelungas, simeras y foces. O clima ye un hibrido de l'atlantico y o mediterranio, por a su situación entre os Pireneus y a val d'Ebro. Isto marca as diferencias entre a vechetación d'o sud, mas xuta y mayorment carrascals, y a d'o norte, con especies caducifolias como os fabos. Bi ha cuatre ríos que trescruzan a sierra de Guara, creyando as caracteristicas foces y congostos: l'Alcanadre, o Flumen, o Guatizalema, o Vero y o Mascún. Gracias a la suya cheolochía, ye un puesto propicio ta a practica de barranquismo y escalada.

Bi ha pinturas rupestres que abarcan toz os periodos y estilos extendilladas por tot o parque entre as que cal destacar as pinturas d'o Paleolitico Superior en a Fuent d'o Truixo en o municipio de Colungo.

## Fauna

O grupo mas important d'entre a fauna d'o parque ye o formau por as aus rupicolas como o trencauesos (*Gypaetus barbatus*), a voleta (*Neophron percnopterus*), o vueitre (*Gyps fulvus*), l'alica crabitera (*Aquila chrysaetos*), l'alica perdiguera (*Aquila fasciata*), o falcón peregrín (*Falco peregrinus*), o bubón (*Bubo bubo*) y a gralla de pico royo (*Pyrrhocorax pyrrhocorax*). Entre as aves forestals destacan o yeguacero negro (*Dryocopus martius*), l'alica blanca (*Circaetus gallicus*), l'alica chicota (*Hieraaetus pennatus*), o esparvero abellero (*Pernis apivorus*), a gallineta ciega grisa (*Caprimulgus europaeus*) y en as zonas mas alteras o rocacero de puerto (*Prunella collaris*) y a perdiz parda (*Perdix perdix*). Ye por ixo que o parque ye declarau zona d'especial protección pa las aus.

Entre os mamiferos que viven en o parque destacan o chabalín (*Sus scrofa*), o curzo común (*Capreolus capreolus*) y a loira (*Lutra lutra*), asinas como chicoz depredadors como a fuina de papo blanco (*Martes foina*), a chineta (*Genetta genetta*) y o taixudo (*Meles meles*). Tamién bi ha una important población de bucardos (*Capra pyrenaica*).

En o grupo de reptils y anfibios son d'especial intrés a culebra d'escalerons (*Rhinechis scalaris*), a gripia de montanya (*Vipera aspis*) y o guardafuents (*Calotriton asper*). A truita (*Salmo trutta*) y o barbo cudirroyo (*Barbus haasi*) habitan en os ríos d'o parque.

Cal destacar entre os invertebrados, cabe destacar a o burranco (*Austropotamobius pallipes*) y as mas de 137 especies de paixarelas diurnas (*[[Ditrysia]]*).

## Flora

A flora contrasta prou entre a suya versant norte y sud. A versant sud, con clima continental y un periodo arido de bels dos meses, ye d'aspecto parellano a la rechión mediterrania. Aquí destacan a carrasca (*Quercus ilex subsp ballota*), asinas como o romero (*Salvia rosmarinus*) con buixo (*Buxus*) y l'aliaga (*Genista scorpius*). En os vallons de suelos mas fredos se troba o caixico (*Quercus faginea*).

En as zonas protechidas d'os barrancos d'ista zona bi ha chicotas selvas de carrasca (*Quercus ilex*) y arbustos como l'alborcera (*Arbutus unedo*), l'oliveta (*Phillyrea angustifolia*), a batataina (*Viburnum tinus*), o lentisco (*Pistacia lentiscus*), a zarcillera (*Smilax aspera*) y mesmo a cardonera (*Ilex aquifolium*). En as rocas y cantos d'os barrancos bi ha plantas a saber-lo especializadas como o *[[Petrocoptis guarensis]]*, a *[[Valeriana longiflora]]*, a coda de borrega (*Saxifraga longifolia*), a orella d'onso (*Ramonda myconi*) u a viola d'augua (*Pinguicula grandiflora*).

En as solanas d'os fondons d'as vals se troban mas que mas caixicos carrasquenyos (*Quercus gr cerrioides*), mientras que en as ubagas apareixen os pins royos (*Pinus sylvestris*) combinaus con selvas de buixo (*Buxus*), taixos (*Taxus baccata*) y cardonera (*Ilex aquifolium*). As solanas pedregosas son cubiertas por brinzón (*Echinospartum horridum*) y un poquet de buixo.

A versant norte tien un periodo de sequera menos en verano y por ixo se i troban formacions de tipo submediterranio u mesmo eurosiberiano como o caixico carrasquenyos (*Quercus gr cerrioides*). Si puyamos se troban primero o pin royo (*Pinus sylvestris*) pa dimpués trobar chicotas selvas d'abez (*Abies alba*). Tamién i apareixen endemismos como a *[[Aquilegia guarensis]]* y a *[[Cochlearia aragonensis]]*, que nomás creixen en ista sierra, y pin negro (*Pinus uncinata*).

## Atras figuras de protección
Coinciden en parti con o Molimento Natural atras feguras de protección:
* Parque Cultural d'o Río Vero
* PIC: Guara Norte
* PIC: Sierra y Foces de Guara
* PIC: Silbes
* ZEPA Sierra y Foces de Guara (ES0000015) que cubre un aria de 814,11&nbsp;km².

## Referencias

## Vinclos externos
*  Parque Natural d'a Sierra y as Foces de Guara. Gubierno d'Aragón